پيښـور: د رحمان بابا کليز عرس دهغۀ په مزار نمانځل شوى
درحمان بابا کليزعرس دتيرواتوؤ څلويښتو کالو راهسې رحمان ادبي جرگې په پيښور کې درحمان بابا په مزار په پرله پسې ډول نمانځلو چې پکې به دپاکستان اؤ افغانستان په گډون دنړۍ ديو شمير هيوادونو څخه شاعران، اديبان اؤ درحمان بابا عقيدت مند شريکيدل خو په پينځم مارچ 2009ء کې دنامعلومو تندلارو لخوا د رحمان بابا دمزار د ودانۍ په بمونو د الوځولو څخه وروستو د رحمان ادبي جرگي منتظيمنو د بابا په مزار د کليز عرس په موقعه د مشاعرې راجوړولو څخه ډډه اختيار کړې وه
دپښتو ژبې دستر صوفي شاعر حضرت عبدالرحمان بابا دعرس کليزه دستوره داتوار په ورځ دخيبرپښتونخوا دسرښار پيښور په هزارخوانۍ سيمه کې درحمان بابا په مزار دپښتو ژبې د شاعر، اديب اؤد وائس اف امريکا ډيوه ريډيود خبريال ميا فاروق فراق په صدارت کې ترسره شوې ده. په دغه مهال د رحمان ادبي جرگي په بندوبست درحمان بابا په مزار د دوؤ نشتونو دپښتو يوه ستره مشاعره راجوړه کړل شوې وه چې پکې درحمان بابا په سوونو عقيدت مندو شاعرانو، ليکوالانو اؤ اديبانو برخه لرله. شاعرانو پخپلو نظمونو اؤ تاثراتو کې درحمان بابا په افکارو رڼا واچوله اؤ هغه يې دانسانيت يو عظيم شاعر وګرځولو. دستورې ته پخپله وينا کې د رحمان ادبي جرگي صدر ملک وزير خان وويل هرڅو کۀ سږکال سيمه کې د خرابې امنيتي وجې لۀ امله حکومت د بابا په مزار د مشاعرې جوړولو اجازه نه ورکوله خو د نړۍ په بيلابيلو هيوادونو کې دميشتو پښتنو اؤ د رحمان بابا د مينه والو په زيات اصرار جرگې د رحمان بابا په مزار مشاعرې جوړولو ته ملا وتړله. هغه د حکومت اؤ نورو اړونده سرکاري ادارو څخه گيله وکړه چې ددغه کليز عرس په نمانځلو کې يې ورسره زړۀ پورې مرسته نۀ ده کړې. ملک وزير زياته کړه غوښتل يې چې دڅلورو کالو د ځنډ وروسته په لمړي ځل دبابا په مزار جوړې شوې دغه دستورې ته د نړۍ د بيلابيلو هيوادونو څخه پښتانۀ ليکوال اؤ د رحمان بابا مينه وال راوغواړي خو حکومت ددغسې کولو اجازه د خرابې امنيتي وضعې په دليل ورنکړه. د دستورې صدر ميافاروق فراق پخپلو خبرو کې د رحمان بابا په افکارو رڼا واچوله اؤ وئ وئيل پښتانۀ کۀ نن هر څو د تاريخ په يو حساس جنگي پړاؤ کې موقعيت لري خو په دغسې نازکو شيبو کې يې هم د خپلې ژبې،ادب کلتور اؤ د لطيفو فنونو ودې ته نۀ ده شاکړې. د هغه په وينا نن کۀ دنړۍ په کچه پښتانۀ په هر شکل دنيا ته ښودل کيږي خو دپښتنو خپل اصل عکس دادى چې د خپل تاريخ ،ادب ،ثقافت اؤ سپيځلو رواياتو سره مينه کوي،خپل مشاهير اؤ ملي اتلان يادوي اؤ په هر رقم کړکيچنو حالاتو کې يې دنيا ته د خپلې امن خوښۍ ثبوت ددغسې دستورو،جرگو اؤ مرکو په جوړولو سره ورکړى دى. هغه وويل رحمان بابا په خپله شاعرۍ کې ټول انسانيت ته دامن،مينې اؤ مساواتو درس ورکړى ؤ اؤ نن پښتون قام ته ترټولو زيات ضرورت د رحمان بابا په دغو افکارو عمل کولو ته ليدل کيږي. په ډاگه دې وي چې درحمان بابا کليزعرس دتيرواتوؤ څلويښتو کالو راهسې رحمان ادبي جرگې په پيښور کې درحمان بابا په مزار په پرله پسې ډول نمانځلو چې پکې به دپاکستان اؤ افغانستان په گډون دنړۍ ديو شمير هيوادونو څخه شاعران، اديبان اؤ درحمان بابا عقيدت مند شريکيدل خو په پينځم مارچ 2009ء کې دنامعلومو تندلارو لخوا د رحمان بابا دمزار د ودانۍ په بمونو د الوځولو څخه وروستو د رحمان ادبي جرگي منتظيمنو د بابا په مزار د کليز عرس په موقعه د مشاعرې راجوړولو څخه ډډه اختيار کړې وه اؤ يوازې به يې په کوم خوندي مقام د رحمان بابا په هکله په ادبي سيمينار اکتفاء کوله خو څلور کاله وروستو يو ځل بيا د بابا په مزار دغه کليزه مشاعره راجوړه کړل شوې وه چې برخه وال يې زيات خوشحاله ليدل کيدل. د دستورې په مهال درحمان بابا د مزار په ودانۍ کې د کتابونو اؤ خوراکونو خصوصي سټالونه هم لگول شوي وؤ اؤ پوليسو کلکه پهره ورکوله. رحمان بابا دنړۍ ټول پښتانۀ دخپل ملي شاعر په توگه پيژني اؤ دهغه شاعرۍ ته دومره درناوى لري چې تر اوسه د بل هيڅ يو شاعر کلام دغه مقام نۀ دى ترلاسه کړى . پښتنه ټولنه کې د رحمان بابا کلام په حجره،جومات، پټي،دفتراؤ کورونو کې يو رقم په مينه وئيل کيږي اؤ اورول کيږي اؤ دغه دتصوف څخه ډکې شاعرۍ اوس په ټولنه کې دومره جرړې کړي دي چې د رحمان بابا زياتره اشعارو د متلونو حيثيت اختيار کړى دى. د رحمان باباپه هکله دشوي تحقيق لۀ مخې هغه په اصل کښې غوريا خيل مومند او په بهادر کلې کښی پيدا شوى ؤ. دا کلى د پيښور ښار نه د سويل په لور پنځه ميله لرې د کوهاټ په سړک پروت دى. دهغه دپلار نوم عبدالستار ښودل کيږي اؤ د زيږون نيټه يې بيلابيل څيړونکي څوک 1632ء اؤ څوک 1650 ء عيسوي ښايي . همدغه شان د وفات نيټه يې 1707ء ښودل شوي ده خو بايد داخبره په ډاگه وي چې محقيقينو دغه نيټې يوازې د رحمان بابا د ښاغو شعرونو په اساس ټاکلي دي چې دهغه د ژوند په زمانه کې پکې ځينو ځانگړو واقعاتوته اشارې شوې دي.